འཕྲལ་སེལ་ཡིན་ན་བོད་ཡིག་ཐོག་ནས་སློབ་ཚན་བསླབ་པ་ལས།ཨིན་ཇིའི་སྐད་ཀྱི་ཐོག་ནས་སམ།ཡང་ན།ཧིན་དིའི་སྐད་ཀྱི་ཐོག་ནས་བསླབ་པ་ཡིན་ན།ལམ་སང་འགྲོ་རྒྱུགས་ཆགས་ཡོང་གི་ཡོད་པ་རེད།བོད་སྐད་ཀྱི་ཐོག་ནས་བསླབ་པ་དེ་ང་རང་ཚོ་བོད་པའི་སྤྱི་ཚོགས་ཆུང་ངུའི་ནང་མ་གཏོགས་འགྲོ་རྒྱུགས་ཡོད་པ་མ་རེད།འོན་ཀྱང་ང་རང་ཚོ་བཙན་བྱོལ་བ་བྱས་ནས་བསྡད་པ་འདི་ཆབ་སྲིད་ཀྱི་ཐོག་ནས་བཙན་བྱོལ་བ་ཆགས་པ་རེད།འགྱེལ་ས་ནས་བསྐྱར་དུ་ལང་རྒྱུའི་བསམ་བློ་གཏོང་གི་ཡོད་དུས།ང་ཚོའི་གཙོ་བོའི་དམིགས་ཡུལ་དེ་རྒྱ་གར་ནང་སྡོད་རྒྱུ་མ་ཡིན་པར།ཕྱིན་ཆད་བོད་ལ་ལོག་རྒྱུའི་ཆེད་དུ་རེད།དེ་འདྲ་ཡིན་སྟབས་ང་ཚོས་བོད་ཡིག་གི་ཐོག་ལ་ཤུགས་རྒྱག་དགོས་ཀྱི་འདུག་ཟེར་དོན་དེ་རེད།ང་རང་ཚོས་བོད་ནང་ལ་རྒྱ་མིས་འཆར་གཞི་དང་ལྡན་པའི་ཐོག་ནས་བོད་པའི་རིག་གཞུང་རྩ་མེད་བཟོ་གི་འདུག་ཅེས་ཕར་སྐད་རྒྱག་གི་ཡོད།ང་རང་ཚོ་ཚུར་ཕྱོགས་བོད་མི་བཙན་བྱོལ་བའི་ཁྲོད་དུ་བོད་ཡིག་གི་གནས་ཚད་སྐྱོ་རུ་སྐྱོ་རུ་ཕྱིན་པའི་སྐབས་སུ་ངོ་ཚ་པོ་དང།ཐབས་སྡུག་པོ་འདུགབར་སྐབས་ཕྱོགས་མང་པོ་ཞིག་ནས་དོ་སྣང་དང།འབད་བརྩོན་བྱེད་ཀྱི་ཡོད་རེད།ད་ཆ་ཁྱེད་རང་ཚོ་བོད་ཡིག་ཡར་རྒྱས་གཏོང་རྒྱུ་དང།མ་འོངས་པའི་བོད་ཀྱི་ཆོས་དང་རིག་གཞུང་གི་ཐོག་ཞབས་འདེགས་ཞུ་རྒྱུའི་ལས་འགན་ཆེན་པོ་དེའི་ཆ་ཤས་ཤིག་ཆགས་ཡོད་པས་ཁྱེད་རང་ཚོས་གཟབ་གཟབ་བྱེད་དགོས།ཤེས་སོང་ངམ།ཧུར་ཐག་བྱེད་དགོས།བཀྲ་ཤིས་བདེ་ལེགས།ཞེས་སྩལ།